b"\n_START_ARTICLE_\nLarus\n_START_SECTION_\nSistem\xc3\xa0tica\n_START_PARAGRAPH_\nMalgrat que es reconeixia l'agrupaci\xc3\xb3 dels membres de la subfam\xc3\xadlia del larinins (Larinae) en diversos grups, durant tot el segle XX la tend\xc3\xa8ncia va ser d'agrupar gaireb\xc3\xa9 totes les esp\xc3\xa8cies en un \xc3\xbanic g\xc3\xa8nere Larus. \xc3\x9anicament 6 esp\xc3\xa8cies es van classificar en altres g\xc3\xa8neres, dues en Rissa, i quatre als g\xc3\xa8neres monospec\xc3\xadfics Creagrus, Pagophila, Rhodostethia i Xema. Aquest sistema es va mantenir fins a la primeria del segle XXI._NEWLINE_El 2005 un estudi sobre la filog\xc3\xa8nia molecular de totes les esp\xc3\xa8cies que fins aleshores eren incloses al g\xc3\xa8nere Larus va mostrar que aquest no era monofil\xc3\xa8tic. Aix\xc3\xb2 confirmava dos estudis anteriors, un sobre morfologia i un altre sobre car\xc3\xa0cters moleculars, que van avalar la separaci\xc3\xb3 del g\xc3\xa8nere Larus en sis nous g\xc3\xa8neres\xc2\xa0: Chroicocephalus, Hydrocoloeus, Ichthyaetus, Larus, Leucophaeus i Saundersilarus. _NEWLINE_Algunes d'aquestes recomanacions van ser acceptades immediatament per la comunitat cient\xc3\xadfica internacional, mentre que altres es van continuar debatint._NEWLINE_El g\xc3\xa8nere Larus rest\xc3\xa0 redu\xc3\xaft al grup d'ocells de major grand\xc3\xa0ria, sovint coneguts com a gavians. Normalment blancs per sota i grisos per sobre, amb cap blanc."